Kokoomuksen varapuheenjohtaja, kansanedustaja Sanni Grahn-Laasonen on huolissaan siitä, että keskustan Juha Sipilä ja perussuomalaisten Timo Soini ovat viemässä Suomea arvoiltaan vanhoillisempaan suuntaan.

Erityisesti Juha Sipilän perjantaina Suomen Kuvalehdessä antamat arvoja koskevat lausunnot jättävät Sanni Grahn-Laasosen mukaan ilmaan kysymyksiä.

– Tieto siitä, että Sipilä henkilökohtaisesti suhtautuu aborttiin kielteisesti, huolestuttaa, vaikka hän ei lakimuutosta ajaisikaan, Grahn-Laasonen sanoo.

Hän pitää ikävänä sitä, että kaksi niin keskeistä vaikuttajaa kuin Sipilä ja perussuomalaisten Timo Soini suhtautuvat kielteisesti naisten aborttioikeuteen.

– On tultu pitkä tie siinä, että naiset ovat saaneet oikeuden päättää omasta kehostaan. Tuntuu vaaralliselta, että tämä oikeus asetetaan kyseenalaiseksi tai että siitä täytyy edes tällä tasolla keskustella 2010-luvun Suomessa, Grahn-Laasonen toteaa.

– Ajattelen, että ihmisten kuuluu tietää, jos pääministeriehdokkaan henkilökohtainen vakaumus on se, että naisella ei ole oikeutta päättää omasta kehostaan. Minusta se on iso asia, hän jatkaa.

Toinen kysymyksiä herättävä kohta on kysymys tasa-arvoisesta avioliittolaista. Sipilä kertoo vastustavansa lakia.

Grahn-Laasonen toivoo, että Sipilä ottaisi kantaa siihen, voiko laki kohdella ihmisiä eri tavalla.

– Millainen arvo yhdenvertaisuus hänelle on, Grahn-Laasonen kysyy.

Grahn-Laasosesta on kuitenkin arvokasta, että Juha Sipilä ja Timo Soini avaavat arvomaailmaansa suurelle yleisölle.

– Se on oikein, sillä ihmisten on hyvä tietää. He veisivät Suomea arvoiltaan vanhoillisempaan suuntaan, hän sanoo.